Tugkomitee knip Dries se rugbyjaar kort | Netwerk24
Deur Owen Kock 30 Oktober 2019 22:00
Dries Swanepoel se rugbyjaar het Woensdag tot 'n einde gekom nadat hy vir drie weke (wedstryde) geskors vir sy rooikaart-oortreding die afgelope naweek. Foto: Gallo Images
Die Cheetahs se senter Dries Swanepoel sal nie vanjaar weer op die rugbyveld gesien word nie.
Hy is vir drie wedstryde geskors deur 'n tugkomitee van die Pro14-reeks nadat hy 'n rooikaart gekry het in die afgelope naweek se wedstryd teen Connacht in Ierland.
Swanepoel het in die 70ste minuut by 'n losgemaal ingeboender en die tuisspan se plaasvervanger-skrumskakel, Caolin Blade, uit die aarde geskouer.
Swanepoel is aanvanklik vir ses weke geskors, maar dit is tot drie weke verminder. Sy skoon rekord het daartoe gelei dat sy skorsing met die helfte verminder is.
Swanepoel sal Saterdag se wedstryd teen die Scarlets, volgende naweek s'n teen die Cardiff Blues en die laaste wedstryd van die kalenderjaar, op 30 November teen die Ospreys, misloop.
Die Cheetahs gaan nie teen die skorsing appelleer nie.
Dit is 'n terugslag om Dries te verloor, maar ek het dit verwag toe die voorval gebeur het.
"Dit is 'n terugslag om Dries te verloor, maar ek het dit verwag toe die voorval gebeur het, so ek het nie gedink dat ons hom vir die volgende twee of drie wedstryde gaan hê nie," het die Cheetahs se afrigter, Hawies Fourie, in reaksie hierop gesê.
Louis Fouché sal op binnesenter uitdraf en Benhard Janse van Rensburg sal na buitesenter skuif vir die wedstryd teen die Scarlets, soos die geval vroeër in die reeks teen Munster was.
Craig Barry / Foto: Gallo Images
Swanepoel sal reeds Donderdag na Suid-Afrika terugkeer en word deur Craig Barry op die toer vervang. Barry vlieg Donderdag Wallis toe, maar sal straks nie by die wedstryd betrokke wees nie. Hy sal waarskynlik eers vir volgende week se stryd teen Cardiff Blues oorweeg word.
"Ons het geoefen op die Cardiff Blues se kunsgras-veld en het eintlik 'n goeie sessie gehad. Dis egter jammer dat van ons bagasie in Dublin agtergebly het, wat beteken het dat agt spelers nie hulle toks en klere gehad het nie, maar ons het die beste van die saak gemaak," het Fourie Woensdag uit Cardiff laat weet.
Mike Adamson van Skotland is die skeidsregter vir dié kragmeting.
* Die Cheetah-haker Joseph Dweba speel Saterdag in sy 50ste wedstryd vir die provinsie (Pro14, Superrugby en Curriebeker).